Document ID: 32007R0829

KOMMISSIONENS FORORDNING (EF) Nr. 829/2007
af 28. juni 2007
om ændring af bilag I, II, VII, VIII, X og XI til Europa-Parlamentets og Rådets forordning (EF) nr. 1774/2002 for så vidt angår afsætning af visse animalske biprodukter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (1), særlig artikel 28, stk. 2, artikel 29, stk. 3, første afsnit, og artikel 32, stk. 1, og
ud fra følgende betragtninger:
(1)
Ved forordning (EF) nr. 1774/2002 er der fastsat dyresundhedsmæssige og sundhedsmæssige betingelser for indførsel til og transit gennem Fællesskabet af visse animalske biprodukter og deraf afledte produkter. Forordningen indeholder generelle hygiejnekrav vedrørende forarbejdning af kategori 1-, kategori 2- og kategori 3-materiale samt krav vedrørende afsætning af de pågældende animalske biprodukter og deraf afledte produkter, herunder standardsundhedscertifikater til brug ved indførsel heraf til Fællesskabet.
(2)
På grund af risikoen for, at lille stadebille indslæbes i Fællesskabet, som i dag er fri for denne parasit, er det nødvendigt at fastsætte krav vedrørende indførsel af bivoks bestemt til teknisk brug og at ændre definitionen af biavlsprodukter i bilag I til forordning (EF) nr. 1774/2002. Den pågældende definition i bilag I til nævnte forordning samt indførselskravene i bilag VIII, kapitel IX, og standardsundhedscertifikatet i bilag X, kapitel 13, til samme forordning bør således ændres i overensstemmelse hermed.
(3)
Bilag II, kapitel X, til forordning (EF) nr. 1774/2002 indeholder et standardhandelsdokument, som skal ledsage animalske biprodukter og forarbejdede produkter under transport. For at gøre det lettere at spore huder og skind under transporten er det nødvendigt at ændre dette standarddokument. Bilag II til forordningen bør således ændres i overensstemmelse hermed.
(4)
Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (2) indeholder regler for produktion og markedsføring af levende dyr og animalske produkter. Forordningen forbyder fodring af husdyr, der holdes, opfedes eller opdrættes med henblik på produktion af fødevarer, med forarbejdet animalsk protein.
(5)
Uden at forbuddet i forordning (EF) nr. 999/2001 tilsidesættes, bør der for forarbejdet animalsk protein fremstillet på basis af svineblod gælde mindre strenge forarbejdningskrav i henhold til kapitel II i bilag VII til forordning (EF) nr. 1774/2002 end det nuværende krav om anvendelse af forarbejdningsmetode 1, idet den foreliggende videnskabelige dokumentation ikke tyder på, at der er risiko for overførsel af TSE fra svin. Af hensyn til både menneskers og dyrs sundhed bør der dog indføres krav om en vis minimumstemperatur ved forarbejdning af svineblod. Kapitel II i bilag VII til forordning (EF) nr. 1774/2002 bør derfor ændres i overensstemmelse hermed.
(6)
I henhold til kapitel II, del A, punkt 1, i bilag VIII til forordning (EF) nr. 1774/2002 er det tilladt at anvende dele af slagtede dyr, der er egnede til konsum, men som af kommercielle grunde ikke er bestemt til konsum, til fremstilling af råt foder til selskabsdyr i Fællesskabet. Dele af sådanne dyr, som erklæres uegnede til konsum, men som ikke udviser tegn på sygdomme, der kan overføres til mennesker eller dyr, kan tilsyneladende også anvendes sikkert i foder til selskabsdyr. Kapitel II, del A, punkt 1, og kapitel XI i bilag VIII til nævnte forordning (sidstnævnte kapitel indeholder de relevante bestemmelser vedrørende indførsel til Fællesskabet) bør derfor ændres i overensstemmelse hermed.
(7)
Det er nødvendigt at foretage visse tekniske ændringer i de nuværende standardsundhedscertifikater til brug ved indførsel af huder og skind til Fællesskabet. Af hensyn til klarheden bør de specifikke krav til disse produkter i kapitel VI i bilag VIII samt standardsundhedscertifikaterne i kapitel 5(A), 5(B) og 5(C) i bilag X til forordning (EF) nr. 1774/2002 således ændres i overensstemmelse hermed.
(8)
Den Europæiske Fødevaresikkerhedsautoritet (EFSA) konkluderede i sin videnskabelige udtalelse af 13.-14. september 2005 om dyresundheds- og dyrevelfærdsaspekter i forbindelse med aviær influenza, at fjer bør behandles, inden de bringes i handelen, for at reducere risikoen for spredning af aviær influenza. I kapitel VIII i bilag VIII til forordning (EF) nr. 1774/2002 er der fastlagt faste fællesskabsforanstaltninger vedrørende afsætning og indførsel af fjer. På baggrund af ovennævnte udtalelse og den nuværende epidemiologiske situation på verdensplan med hensyn til aviær influenza bør de pågældende fællesskabsforanstaltninger vedrørende indførsel af fjer og behandling af fjer før indførsel ændres. Bilag VIII til forordningen bør derfor ændres i overensstemmelse hermed.
(9)
De relevante sundhedscertifikater i bilag X, kapitel I, til forordning (EF) nr. 1774/2002, som skal bruges ved indførsel til Fællesskabet af forarbejdet animalsk protein, der ikke er bestemt til konsum, og produkter indeholdende sådant protein, bortset fra foder til selskabsdyr, bør ændres i overensstemmelse hermed for at sikre, at man i tredjelande har de samme forarbejdningsmuligheder som i Fællesskabet. Kapitel 1 i bilag X til forordning (EF) nr. 1774/2002 bør således ændres i overensstemmelse hermed.
(10)
Kapitel 3(B) i bilag X til forordning (EF) nr. 1774/2002 indeholder standardsundhedscertifikatet for indførsel til Fællesskabet af forarbejdet foder til selskabsdyr undtagen dåsefoder til selskabsdyr. Forarbejdet foder til selskabsdyr fremstilles i stadig større udstrækning i tredjelande ved blanding af allerede forarbejdede ingredienser, der hver især er blevet behandlet i overensstemmelse med nævnte forordning. Varmebehandling af sådanne ingredienser kan gå ud over deres ernæringsmæssige værdi. Det bør derfor være tilladt at indføre forarbejdet foder til selskabsdyr bestående af sådanne sikre ingredienser til Fællesskabet, og standardsundhedscertifikatet i kapitel 3(B) i bilag X til forordning (EF) nr. 1774/2002 bør ændres i overensstemmelse hermed.
(11)
I henhold til forordning (EF) nr. 1774/2002 kan der gives tilladelse til indførsel til Fællesskabet af visse animalske biprodukter til fremstilling af foder til selskabsdyr, selvom de indeholder materiale, der stammer fra dyr, som er blevet behandlet med visse forbudte stoffer. Forarbejdet foder til selskabsdyr, tyggepinde/tyggeben eller animalske smagsforstærkere, der indeholder sådant materiale, er det til gengæld i dag ikke tilladt at indføre til Fællesskabet. Det ser ud til, at sundhedsrisikoen ikke er større i forbindelse med indførsel af det pågældende materiale til fremstilling af foder til selskabsdyr i Fællesskabet, end den er, når materialet er en ingrediens i indført forarbejdet foder til selskabsdyr, tyggepinde/tyggeben eller animalske smagsforstærkere, og det bør derfor også være tilladt at indføre de pågældende forarbejdede produkter, der indeholder sådant materiale, til Fællesskabet. Standardsundhedscertifikaterne i kapitel 3(A), 3(B), 3(C) og 3(E) i bilag X til forordning (EF) nr. 1774/2002 bør derfor ændres i overensstemmelse hermed.
(12)
I henhold til kapitel 3(B) i bilag X til forordning (EF) nr. 1774/2002 skal sundhedscertifikatet for forarbejdet foder til selskabsdyr, undtagen dåsefoder til selskabsdyr, indeholde en erklæring om, at det pågældende foder til selskabsdyr er pakket i ny emballage, som er mærket »Ikke til konsum«. Rådets direktiv 79/373/EØF af 2. april 1979 om handel med foderblandinger (3) indeholder allerede bestemmelser om tilsvarende mærkningskrav, som forhindrer, at sådanne produkter utilsigtet eller på grund af forsømmelighed anvendes til konsum. Der bør tages hensyn til disse bestemmelser i standardsundhedscertifikatet i kapitel 3(B) i bilag X til forordning (EF) nr. 1774/2002, som derfor bør ændres i overensstemmelse hermed.
(13)
I bilag VIII til forordning (EF) nr. 1774/2002 er der fastsat krav vedrørende afsætning og indførsel til Fællesskabet af foder til selskabsdyr, tyggepinde og tyggeben og tekniske produkter. I henhold til kapitel II, del B, punkt 4, i samme bilag skal tyggepinde og tyggeben under fremstillingsprocessen være blevet underkastet en varmebehandling, der er tilstrækkelig til at destruere patogener. Flere medlemsstater har anmodet om at få lov til at tillade andre typer behandlinger under fremstillingen af tyggepinde/tyggeben, som giver tilsvarende garanti for sikkerheden. Kapitel II, del B, punkt 4, i bilag VIII til forordning (EF) nr. 1774/2002 bør derfor ændres i overensstemmelse hermed.
(14)
Kapitel 3(C) i bilag X til forordning (EF) nr. 1774/2002 indeholder standardsundhedscertifikatet for indførsel til Fællesskabet af tyggepinde og tyggeben. Eftersom der gives tilladelse til andre behandlinger end varmebehandling i forbindelse med fremstilling af tyggepinde og tyggeben i Fællesskabet, bør de pågældende typer behandlinger også tillades for indførte tyggepinde og tyggeben. Visse tyggepinde/tyggeben fremstilles af fisk efter traditionelle metoder. I disse tilfælde er varmebehandling ikke påkrævet af dyresundhedsmæssige årsager. Standardsundhedscertifikatet i kapitel 3(C) i bilag X til den pågældende forordning bør derfor ændres i overensstemmelse hermed.
(15)
I kapitel II, del B, punkt 6, i bilag VIII til forordning (EF) nr. 1774/2002 er der fastsat mikrobiologiske normer for råt foder til selskabsdyr fremstillet i Fællesskabet. Disse normer bør også gælde for indførsel til Fællesskabet af råt foder til selskabsdyr til direkte salg og for animalske biprodukter til fodring af opdrættede pelsdyr, som sendes til Fællesskabet. Kapitel 3(D) i bilag X til samme forordning bør derfor ændres i overensstemmelse hermed.
(16)
I bilag XI til forordning (EF) nr. 1774/2002 er der fastsat lister over tredjelande, hvorfra medlemsstaterne kan tillade indførsel af animalske biprodukter, der ikke er bestemt til konsum. Del XIII i samme bilag omhandler en liste over tredjelande, hvorfra medlemsstaterne kan tillade indførsel af serum fra dyr af hestefamilien. I henhold til del XIII omfatter denne liste tredjelande, der er opført på listen i bilag I til Kommissionens beslutning 2004/211/EF af 6. januar 2004 om listen over tredjelande og dele af tredjelande, hvorfra medlemsstaterne tillader import af levende dyr af hestefamilien samt sæd, æg og embryoner fra dyr af hestefamilien, og om ændring af beslutning 93/195/EØF og 94/63/EF (4), og hvorfra indførsel af dyr af hestefamilien til slagtning er tilladt.
(17)
Serum fra dyr af hestefamilien kan imidlertid godt fremstilles fra levende dyr. Et tredjelands dyresundhedsstatus bør, når den berettiger til landets optagelse på listen over tredjelande, hvorfra det er tilladt at indføre dyr af hestefamilien til opdræt og som brugsdyr, være tilstrækkeligt grundlag for at afgøre, hvorvidt serum fra dyr af hestefamilien må indføres fra det pågældende tredjeland. Dette ville blandt gøre det muligt at indføre serum fra dyr af hestefamilien fra Mexico. Del XIII i bilag XI til forordning (EF) nr. 1774/2002 bør derfor ændres i overensstemmelse hermed.
(18)
Veterinærcertifikater udstedes i det format, der er fastlagt ved Kommissionens beslutning 2007/240/EF (5), som omhandler indførelse af harmoniserede modeller til sundhedscertifikater til brug ved indførsel til Fællesskabet af levende dyr og animalske produkter. Det handelsdokument, der er fastlagt i bilag II, kapitel X, til forordning (EF) nr. 1774/2002, og standardsundhedscertifikaterne i bilag X til samme forordning bør ændres i overensstemmelse hermed.
(19)
Der bør fastsættes en overgangsperiode, som løber fra nærværende forordnings ikrafttræden, og hvori det fortsat er muligt til Fællesskabet at indføre animalske produkter og deraf afledte produkter, der er omfattet af forordning (EF) nr. 1774/2002 og ledsages af sundhedscertifikater i overensstemmelse med samme forordning.
(20)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
Bilag I, II, VII, VIII, X og XI til forordning (EF) nr. 1774/2002 ændres som angivet i bilaget til nærværende forordning.
Artikel 2
I en overgangsperiode på seks måneder fra denne forordnings ikrafttræden kan det i bilag II til forordning (EF) nr. 1774/2002 fastlagte handelsdokument og de i bilag X til samme forordning fastlagte standardsundhedscertifikater, udfyldt i overensstemmelse med gældende regler inden nærværende forordnings ikrafttræden, fortsat ledsage de produkter, de pågældende dokumenter eller certifikater vedrører.
Artikel 3
Denne forordning træder i kraft på og anvendes fra tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. juni 2007.

Labels: 1
17
0
3
6